На основу члана 24. тачка 7. Статута Града Новог Сада-пречишћен текст („Службени лист Града Новог Сада“, број 43/08), а у вези са чланом 18. став 6. и чланом 22. Закона о јавној својини („Службени гласник Републике Србије“, бр. 72/11, 88/13 и 105/14), Скупшина Града Новог Сада, на \_\_\_\_\_ седници од \_\_\_\_\_\_\_\_\_\_\_\_\_ 2014. године, доноси

**ОДЛУКУ О ДАВАЊУ У ЗАКУП НЕПОКРЕТНОСТИ**

**НА КОЈИМА ПРАВО КОРИШЋЕЊА ИМА**

**ПРЕДШКОЛСКА УСТАНОВА И ОСНОВНА ШКОЛА**

Члан 1.

Овом одлуком уређује се давање у закуп непокретности у јавној својини на којој Предшколска установа „Радосно детињство“ Нови Сад има право коришћења (у даљем тексту: непокретност Предшколске установе) и непокретности у јавној својини на којој право коришћења има основна школа на територији Града Новог Сада (у даљем тексту: непокретност основне школе).

Члан 2.

Под непокретностима из члана 1. ове одлуке подразумевају се фискултурне сале, свечане сале, холови и други простори који се могу дати у закуп на начин и по поступку предвиђеном овом одлуком.

Давање у закуп непокретности из члана 1. ове одлуке врши се у складу са Законом о јавној својини („Службени гласник Републике Србије“, бр. 72/11 и 88/13) (у даљем тексту: Закон) и по поступцима уређеним Уредбом о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда („Службени гласник Републике Србије“, број 24/12) (у даљем тексту: Уредба).

Члан 3.

Непокретност се даје у закуп под условом да то не ремети образовно – васпитни рад у Предшколској установи „Радосно детињство“ Нови Сад (у даљем тексту: Предшколска установа), односно у основној школи, и то у термину након завршетка образовно-васпитног рада најкасније до 22 часа.

Непокретност се даје у закуп за спортске, културне, образовне и друге активности за децу школског и предшколског узраста.

Изузетно од става 2. овог члана, непокретност се може дати у закуп за спортске, културне, образовне, привредне и друге активности за одрасле, и то само у дане викенда.

Члан 4.

 Управни одбор Предшколске установе „Радосно детињство“ Нови Сад, односно школски одбор основне школе (у даљем тексту: орган управљања) доноси одлуку о давању одређене непокретности у закуп.

 Одлука из става 1. овог члана садржи: опис непокретности, намену непокретности за време трајања закупа, почетну висину закупнине, рок трајања закупа, као и разлоге за давање непокретности у закуп јавним надметањем, прикупљањем писаних понуда, односно непосредном погодбом.

Члан 5.

 Директор Предшколске установе, односно директор основне школе, подноси Градској управи за образовање захтев за давање начелне сагласности да се одређена непокретност да у закуп.

 Уз захтев из става 1. овог члана доставља се: одлука из члана 4. ове одлуке, Статут Радосног детињства, односно основне школе којим је прописано овлашћење органа управљања за доношење одлуке из члана 4. ове одлуке, лист непокретности за предметну непокретност, нацрт јавног огласа о давању у закуп непокретности у складу са Уредбом и решење директора Предшколске установе, односно директор основне школе, о образовању и именовању чланова комисије за спровођење поступка давања у закуп.

 Градска управа за образовање доставља Градском већу Града Новог Сада (у даљем тексту: Градско веће) захтев и документацију из става 2. овог члана, као и предлог акта о давању сагласности Градског већа.

Члан 6.

Градско веће доноси акт о давању сагласности на одлуку органа управљања да се одређена непокретност да у закуп.

Члан 7.

Након спроведеног поступка у складу са Законом и Уредбом, као и на основу одлуке из члана 4. ове одлуке и сагласности Градског већа, директор Предшколске установе, односно директор основне школе, закључује уговор о давању непокретности у закуп.

Члан 8.

Директор Предшколске установе, односно директор основне школе дужан је да Градској управи за образовање у року од 10 дана од дана закључења уговора из члана 7. ове одлуке, достави образложен предлог комисије о давању непокретности у закуп одређеном учеснику у поступку и уговор.

Градска управа за образовање дужна је да документацију из става 1. овог члана достави Градској управи за урбанизам и стамбене послове – Управи за имовинско правне послове, која води јединствену евиденцију непокретности у јавној својини Града Новог Сада, у року од 10 дана од дана достављања.

Уговор о давању у закуп непокретности закључен супротно одредбама ове одлуке, ништаван је.

Члан 9.

Средства остварена давањем у закуп непокретности приход су Предшколске установе, односно основне школе и користе се за текуће одржавање објеката Предшколске установе, односно основне школе.

Члан 10.

Средства из члана 9. ове одлуке користе се на основу годишњег програма о коришћењу средстава остварених давањем у закуп непокретности, који доноси орган управљања, на предлог директора Предшколске установе, односно основне школе.

Градско веће даје сагласност на програм из става 1. овог члана.

Програм из става 1. овог члана садржи:

- пројекцију прихода исказану на годишњем нивоу, по месецима, обрачунату по цени закупа по часу, и

- план коришћења средстава по приоритетима, до износа остварених прихода.

Члан 11.

 Програм из члана 10. ове одлуке доноси се до 1. децембра текуће године за наредну годину.

Члан 12.

Орган управљања подноси Градском већу годишњи извештај о реализацији програма из члана 10. ове одлуке, са документацијом о начину коришћења средстава (уговри, рачуни, и сл.), у складу са прописима којима се уређују јавне набавке и буџетски систем.

Извештај из става 1. овог члана доставља се до 1. марта текуће године за претходну годину.

Члан 13.

Поред давања у закуп непокретности у складу са овом одлуком, непокретност се може користити и за организовање спортских, културних, образовних, привредних и других манифестација од значаја за Град Нови Сад или под покровитељством Града, као и на захтев органа Града, без накнаде.

Градоначелник Града Новог Сада даје сагласност за коришћење непокретности за организацију манифестација из става 1. овог члана.

Након прибављања сагласности из става 2. овог члана, директор Предшколске установе, односно директор основне школе и организатор манифестације закључују уговор којим се уређују међусобни односи.

Члан 14.

Изузетно од одредаба чл. 4. до 13. ове одлуке, непокретност се може користити у циљу промоције спорта за децу школског узраста без накнаде.

Трошкови за одржавање непокретности за време коришћења, у складу са ставом 1. овог члана, обезбедиће се у буџету Града Новог Сада, у Финансијском плану прихода, примања, расхода и издатака Градске управе за спорт и омладину.

Распоред и време коришћења непокретности из става 1. овог члана без накнаде, утврђује Градско веће решењем, на предлог Градске управе за спорт и омладину.

Члан 15.

Програм из члана 11. ове одлуке за 2015. годину, донеће се до 15. јануара 2015. године.

Решење из члана 14. став 3. ове одлуке Градско веће ће донети у року од 30 дана од дана ступања на снагу ове одлуке.

Члан 16.

Ова одлука ступа на снагу осмог дана од дана објављивања у „Службеном листу Града Новог Сада“, а примењиваће се почев од 1. јануара 2015. године.